Il-Ministru tal-Intern Ġermaniż, Horst Seehofer, il-bieraħ appoġġa bidu possibbli tal-istaġun tal-Bundesliga dan ix-xahar mingħajr spettaturi hekk kif il-gvern qed iħejji għal laqgħa kruċjali din il-ġimgħa. Għalkemm il-clubs tal-Bundesliga rritornaw għat-taħriġ fi gruppi żgħar, il-kampjonat ġie sospiż min-nofs Marzu minħabba l-pandemija tal-coronavirus u l-gvern għandu jiddeċiedi din il-ġimgħa fuq bidu potenzjali tal-attivitajiet sportivi. Il-Kampjonat Ġermaniż tal-Football (DFL), ħerqan għal bidu mill-ġdid, issottometta pjan ta’ sigurtà tas-saħħa għal-logħob mingħajr spettaturi li jinkludi testijiet regolari tal-players iżda l-ebda kwarantina għal skwadri sħaħ f’każijiet ta’ testijiet pożittivi. “Jien insib il-perjodu taż-żmien tal-Lega tal-Football Ġermaniż kredibbli u għalhekk nappoġġja l-bidu mill-ġdid f’Mejju,” qal Seehofer  “Iżda għalija huwa ċar ukoll li m’għandux ikun hemm privileġġi żejda għall-kampjonat.” Huwa qal ukoll li huwa favur kwarantina tat-team kollu f’każijiet ta’ test pożittiv, xi ħaġa li mhix ippjanata fil-pjan tad-DFL. “Iżda jien favur li nippruvaw nagħmlu tentattiv biex nilagħbu mill-ġdid,” tenna Seehofer. Il-clubs li għandhom problemi finanzjarji u l-kampjonat huma ddisprati biex jerġgħu jibdew jilagħbu kemm jista’ ikun malajr, anke mingħajr spettaturi, u għalhekk l-istaġun jista’ jintemm kuntrattwalment sat-30 ta’ Ġunju. Il-Ġermanja sofriet aktar minn 6,812 imwiet mill-coronavirus b’aktar minn 165,086 persuna infettata.